玉溪歸逢甥李相如汴中
作者：晁補之
朝代：宋

paragraphs: 蠻鄉俟天形，畏蠚復憚暑。
夢甥來萬里，竹響風動宇。
如今真似夢，相對別恨吐。
平生窘執轡，白面力如虎。
誰令斗指日，江使墮漁罟。
桃僵李爲仆，遺珮滿江渚。
常憂抱石死，無復脚踏土。
那知徼時願，起廢遇明主。
曠調已遠跡，未用矜杜舉。
但憂世議隘，亡弓不亡楚。
吾甥學孔子，况乃父母魯。
如聞四門闢，未信遡洄沮。
上書閔魃旱，膏以神靈雨。
北海自有人，高丘豈無女。
爾壯觀爾能，吾歸固吾所。
期甥二兒上，餘子不足數。
何以喻吾心，酌此湘吳醑。